आथिखालाव ससियेल मिडियानि जोहै गोबाङानो गावबा-गावनि रोंगौथिखौ दिन्थिनानै जिउ खांनाय राहा महरै बाहायनो लादों। बर’ आइजोफोराबो गावबा-गावनि समखौ ओरैनो हगारा लासिनो ससियेल मिडियाखौ जिउ खांनायनि राहा महरैबो लानो सोलोंनांसिगौ। ससियेल मिडियानि बागै गोथौ रोंगौथि गैयिनि थाखायनो गोबां समाव बर’ आइजोफोरखौ खैफोदाव गोग्लैनाय नुनो मोनो । ससियेल मिडियाफोराव नाबां-जाबां पष्ट खालामनानै सम हगारनायखौबो नुनो मोनो। ससियेल मिडियायाव माबे रोखोमनि पष्ट होनांगौ एबा बाहायनांगौ बेफोरखौ मिथियैनि थाखायनो गोबां समाव बर’ आइजोफोरखौ जौ लोंनाय, सोबनाय, सोरबा भिडिअ’ खालामना बदनाम खालामनो नागिरनाय आरिखौ नुनो मोनो। बेनिखायनो बर’ आइजोफोरा बे बिथिङाव सांग्रां जानायजों लोगोसे ससियेल मिडियानि मोजां बाहायथिखौबो नोजोर होनो नांगौ।